alexandrainst/scandi-wiki huggingface dataset:
Eusébio

Eusébio da Silva Ferreira (fæddur 25. janúar 1942 í Lourenço Marques (nú Maputo) í Mósambík, látinn 5. janúar 2014, þekktastur sem Eusébio) var þekktur portúgalskur knattspyrnumaður. Færni hans og hraði á fótboltavellinum færði honum viðurnefnið Svarti hlébarðinn.

Árið 1961 gekk Eusébio til liðs við Benfica og náði strax yfirburðastöðu í liðinu aðeins 19 ára að aldri.

Eusébio var markakóngur heimsmeistarakeppninnar í knattspyrnu árið 1966 þegar hann skoraði 9 mörk fyrir portúgalska landsliðið. Árið 1965 var hann kjörinn Knattspyrnumaður Evrópu og 1968 var hann fyrstur til að hljóta Gullskóinn sem markakóngur Evrópu, afrek sem hann endurtók svo fimm árum síðar.

Eusébio var markahæstur í portúgölsku deildinni 10 ár í röð, frá 1964 til 1973, þegar hann átti stærsta þáttinn í að gera Benfica að portúgölskum meisturum.

Eusébio skoraði 727 mörk í 715 leikjum fyrir Benfica og 41 mark í 64 leikjum fyrir portúgalska landsliðið, met sem var ekki slegið fyrr en þann 12. október 2005, þegar knattspyrnumaðurinn Pauleta skoraði 42. mark sitt í landsleik Portúgals gegn Lettlandi.

Árin 1975-6 lék Eusébio fyrir tvö minniháttar portúgölsk lið, Beira-Mar og União de Tomar, þar sem hann skoraði 6 mörk, auk þess að leika í þrjú ár í bandarísku deildinni.
 
Þrátt fyrir að hafa löngu lagt skóna á hilluna starfaði Eusébio lengi með portúgalska landsliðinu þar sem var litið á hann sem nokkurs konar lukkudýr sem veitti liðinu andlegan stuðning

Portúgalskir knattspyrnumenn
Verðlaunahafar Gullknattarins
Fólk fætt árið 1942
Speni (Ströndum)

Speni er örnefni norður á Ströndum. Um er að ræða nafnið á stórum hól þar sem mörkin eru á milli Árneshrepps á Ströndum og Kaldrananeshrepps. Nafnið dregur hóllinn af því að hann er eins og konubrjóst í laginu, með öllu tilheyrandi. Þjóðsaga er til um hólinn Spena þar sem segir að hann hafi orðið til með þeim hætti að tröllkona hafi spyrnt fram skriðu úr fjallinu.

Staðir á Ströndum
Borg

Borg er þéttbýli sem greinist frá bæ, þorpi eða hverfi vegna stærðar, þéttleika byggðar, mikilvægis eða lagastöðu. Flestar borgir hafa miðbæjarkjarna, en sumar, eins og svefnborgir, eru að meira eða minna leyti byggðar upp sem úthverfi.  Skilgreiningarmörk borga eru misjöfn en geta verið á bilinu 1500-50.000 að lágmarki.

Borgir
Þingræði

Þingræði er sú stjórnskipunarregla að ríkisstjórn geti aðeins setið með stuðningi löggjafarþingsins. Það er grundvallarregla í flestum lýðræðisríkjum en í öðrum er stuðst við forsetaræði. Þingræðisreglan er ekki skráð réttarregla heldur er hún mótuð af margra alda þróun, í fyrstu aðallega á Bretlandi en fluttist síðan til annarra landa. Reglan mótaðist af baráttu þings og konungs og er samofin minnkandi völdum þjóðhöfðingjans - yfirleitt konungs - í þingræðislöndum. Þingræðisreglan var ekki fullmótuð fyrr en á 19. öld í Bretlandi.

Stuðningurinn við löggjafarþingið þarf ekki að vera fólginn í beinum stuðningi meirihluta. Dæmi eru um minnihlutastjórnir sem njóta óbeins stuðnings flokks eða flokka sem verja hana vantrausti og styðja þá að jafnaði mikilvægustu mál hennar svo sem afgreiðslu fjárlaga.

Ísland 
Á Íslandi hefur verið þingræði frá árinu 1904 en þá komst á heimastjórn. Þingræðið var upphaflega veitt stoð í stjórnarskránni árið 1920, í henni mælti 1. gr. „Stjórnskipulagið er þingbundin konungsstjórn.“ Með lýðveldisstjórnarskránni sem sett var árið 1944 var greininni breytt og segir hún: „Ísland er lýðveldi með þingbundinni stjórn”. Fá dæmi eru um minnihlutastjórnir í sögu lýðveldisins.

Tilvísanir

Heimild 
 Þingræðisreglan, Námsritgerð við Háskóla Íslands, Jón Sigurgeirsson, 1978

Tegundir stjórnarfars
Lýðræði
Stjórnskipun
Speni

Speni er í líffærafræði annað orð yfir geirvörtu, hjá nautgripum, geitum o.s.f. er það útskotið úr júgrunum sem mjólkin kemur út úr.

Líffærafræði
Spendýr
Úranus (reikistjarna)

Fyrir aðrar merkingar má sjá aðgreiningarsíðuna.

Úranus er sjöunda reikistjarnan frá sólinni talið og einn af gasrisum sólkerfisins. Hann er þriðja stærsta reikistjarnan að þvermáli og sú næststærsta að massa. Hann er nefndur eftir Úranosi, gríska himnaguðinum og ættföður annarra guða í grískri goðafræði (hann var meðal annars afi Seifs). Fyrsta skráða skiptið sem Úranus sást var árið 1690 en nafnið fékk reikistjarnan ekki fyrr en um hundrað árum síðar. 

Úranus er að mestu leyti úr bergi og ýmsum gerðum af ís. Hann er ólíkur Júpíter og Satúrnusi að því leyti að í samsetningu hans er einungis um 15% vetni og hann inniheldur lítið helíum. Úranus og Neptúnus eru að mörgu leyti samsettir eins og kjarnar Júpíters og Satúrnusar, fyrir utan hið umfangsmikla lag úr fljótandi málmkenndu vetni. Svo virðist sem Úranus hafi ekki kjarna úr bergi líkt og Júpíter og Satúrnus heldur hafi efni hans að mestu leyti áþekka eða samfellda dreifingu.

Lofthjúpur Úranusar inniheldur 83% vetni, 15% helíum og 2% af metani.

Tungl 
 Kordelía
 Ófelía
 Bíanka
 Kressída
 Desdemóna
 Júlía
 Portía
 Rósalind
 Kúpid
 Belinda
 Perdíta
 Puck
 Mab
 Míranda
 Aríel
 Úmbríel
 Títanía
 Óberon
 Fransiskó
 Kalíban
 Stefanó
 Trinkúló
 Sýkórax
 Margrét
 Prosperó
 Setebos
 Ferdínand

Tenglar 

 Ítarlegar upplýsingar um Úranus á Stjörnufræðivefnum 
 Ítarlegar upplýsingar um tungl Úranusar á Stjörnufræðivefnum

Sólkerfið
Úranus (reikistjarna)
Reikistjörnurnar
Júgur

Júgur er mjólkurkirtill nautgripa og ýmissa annarra spendýra, þ.á m. geita og kinda.

Mjólkurkirtlar
Namíbeyðimörkin

Namíbeyðimörkin er eyðimörk í Namibíu í sunnanverðri Afríku. Hún er hluti af Namib-Naukluft-þjóðgarðinum sem er einn af stærstu þjóðgörðum Afríku. Eyðimörkin þekur 50.000 ferkílómetra svæði sem teygir sig meðfram Atlantshafsströnd Namibíu. Hún er um 1.600 km löng og 50-160 km breið staðsett að mestum hluta í Namibíu en einnig í suðvesturhluta Angóla. Talið er að hún sé elsta eyðimörk jarðarinnar, um 80 milljón ára gömul, en Benguelastraumurinn veldur hinum miklu þurrkum á þessu svæði. Meðalúrkoman á svæðinu er um 10 mm á ári.

Í eyðimörkinni eru mikilvægar volfram, salt og demantanámur.

Veður 
Samverkun vatnsmikils sjávarlofts og hinu þurra lofti eyðimerkurinnar veldur óhemjumikilli þoku og sterkum hafstraumum sem verður til þess að skip á svæðinu villast af leið. Eyðimörkin er ásamt Beinagrindarströndinni til norðurs víðþekkt fyrir það að í henni eru fjölmörg skipbrot, sum allt að 50 metrum inni í landi þar sem eyðimörkin er hægt og rólega að stækka til vesturs.

Nafnsifjar 

„Namib“ þýðir risavaxinn á nama, tungumáli innfæddra hottintotta.

Eyðimerkur í Afríku
Landafræði Namibíu
Landafræði Angóla
Eyðimerkurrós

Eyðimerkurrós (eða sandrós) er steind úr gifsi eða barýti blönduðum sandi sem er í rósarmynstri.
Þessi kristall verður til við það að saltir og steinefnaríkir vatnspollar eða leirur á eyðimerkursvæðum þorna upp.

Kristallar
Eyðimerkur
Framandsteinn

Framandsteinn (eða hnyðlingur) er í bergfræði steinn sem verður innlyksa í öðrum steini meðan sá síðarnefndi er að myndast. Hugtakið er nær eingöngu notað um steina sem festast inni í storkubergi, en hugtakið mætti einnig nota um steina sem festast inni í setbergi.

Lýsing 
Bergmolar sem hafa brotnað úr veggjum gosrása eða kvikuhólfa og borist upp með kvikunni. Molarnir eru oftast nær af annarri bergtegund en sjálf kvikan.

Uppruni og útbreiðsla 
Hnyðlingar eru af öllum gerðum bergtegunda. Gabbróhnyðlingar eru algengasti hér á landi en einnig hafa fundist granófýrhnyðlingar.

Heimildir 
 Kristján Sæmundsson og Einar Gunnlaugsson (1999) Íslenska steinabókin. ISBN 9979-3-1856-2
 Þorleifur Einarsson (1994) Myndun og mótun lands: Jarðfræði. ISBN 9979-3-0263-1

Bergtegundir
Steindir
Alþjóðasteindarfræðisamtökin

Alþjóðasteindarfræðisamtökin (enska: International Mineralogical Association, skammstöfun: IMA) eru alþjóðasamtök sem beita sér fyrir steindafræði sem vísindagrein og að staðla fræðiheiti þeirra rúmlega 4.000 steinda sem þekktar eru.

Tengill 
 Vefsíða Alþjóðasteindarfræðisamtakana

Steindafræði
Alþjóðastofnanir
Jarðköttur

Jarðkettir (fræðiheiti: Suricata suricatta) eru smávaxin rándýr af ætt deskatta (Herpestidae).

Heimkynni 
Jarðkettir lifa í suðurhluta Afríku, þar að segja í Kalahari-eyðimörkinni í Botsvana, Namib-eyðimörkinnni í Namibíu og Angóla og einnig í Suður-Afríku. Jarðkettir grafa sér sjálfir göng ofan í jörðina og búa í þeim, vegna þess að neðanjarðar eru þeir öruggari. Hópeðli jarðkatta er mjög ríkt og þeir búa oftast saman í 20-30 dýra hópum.

Útlit 

Jarðkettir eru ljósbrúnir og silfurgráir með átta dökkar rendur á aftanverðu bakinu. Utan um augun eru síðan dökkir hringir og rófan er dökk. Ein af ástæðunum fyrir því að þeir eru svona á litinn er að þetta eru góðir felulitir í eyðimörkinni þar sem þeir búa. Jarðkettir eru gjarnan 25-35 cm á lengd.

Fæða 
Jarðkettir éta skordýr, köngulær og sporðdreka og einnig litla snáka, fugla og nagdýr. Þegar hópurinn leitar sér matar má oft sjá einn eða tvo jarðketti standa þráðbeina á afturfótunum en þá eru þeir að standa vörð fyrir hina. Fæða jarðkattar er fjölbreytt en hann leitar mest eftir alls kyns smádýrum.

Æxlun 
Jarðkettir verða kynþroska 10 mánaða og fullorðnir 11 mánaða. Algengast er að þeir verði um 10 ára en þeir elstu geta orðið allt að 15 ára. Afkvæmi jarðkattar þurfa á vernd að halda a.m.k. til sextán vikna aldurs. Á þessum sextán vikum verða þeir að læra að bjarga sér sjálfir, verja sig fyrir hættum og afla sér matar.

Hegðun 
Jarðkettir eru mjög skipulögð og klók dýr. Þegar þeir veiða sér til matar eru alltaf tveir sem standa vörð og gæta þess að óvinir komi þeim ekki að óvörum. Ef hætta steðjar að gefa þeir frá sér hljóð svo allir geti forðað sér. Það má segja að jarðkettir séu frekar árásargjarnir og pirrast fljótt ef einhver er að þvælast fyrir þeim.

Heimildir 

 Anna Dagbjört Styrmisdóttir. (2011). Jarðkettir. Sótt þann 16.05.2014 af vefslóð: http://wayback.vefsafn.is/wayback/20111127190403/nemar.fludaskoli.is/anna97/files/2011/10/RITGER%C3%90_jar%C3%B0kettir1.pdf

 Hrafnhildur Jóna Steingrímsdóttir, Jenný Jónsdóttir. (2012). Hvað er jarðköttur. Sótt þann 16.05.2014 af vefslóð: http://www.visindavefur.is/svar.php?id=62823

Spendýr
Afrísk dýr
Næturdýr

Næturdýr (eða náttdýr) er dýr sem sefur á daginn og vakir á næturnar. Andstæða náttdýra eru dagdýr en einnig eru til rökkursdýr.

Hegðun dýra
Dagdýr

Dagdýr er dýr sem sefur á næturnar og vakir á daginn. Andstæða dagdýra eru næturdýr en einnig eru til rökkursdýr.

Hegðun dýra
Landbúnaðarháskólinn að Ási

Landbúnaðarháskólinn að Ási (norska: Universitet for miljø- og biovitenskap) er norskur háskóli staðsettur í Ås sveitarfélaginu í Vestfold-fylki í Noregi. Háskólinn var stofnaður árið 1859 og hefur alla tíð sérhæft sig í náttúrufræði- og landbúnaðargreinum. Nú er einnig kenndar hefðbundnar greinar við skólann, eins og t.d. arkitektúr og verkfræði. Í skólanum eru nú um 2800 nemendur.

Heimildir

Tengill 
 Vefsíða Landbúnaðarháskólans

Háskólar í Noregi
Rökkurdýr

Rökkurdýr eru dýr sem eru aðallega virk í ljósaskiptunum. Andstæða rökkurdýra eru dagdýr og næturdýr.

Hegðun dýra
Fuglasöngur

Fuglasöngur er í dýratónfræði hljóð, venjulega hljómfagurt í eyrum manna sem margir fuglar af spörfuglaættbálknum gefa frá sér í þeim tilgangi að eiga samskipti við aðra fugla af sömu tegund.

Tengill 

Dýratónfræði
Dýratónfræði

Dýratónfræði er undirgrein dýrasamskiptafræðinnar og tónfræðinnar sem fæst við rannsóknir á þeim hljómfögru hljóðum sem sum dýr gefa frá sér. Þeir sem leggja stund á greinina kallast dýratónfræðingar.

Tengt efni 
 Fuglasöngur
 Hvalasöngur
Dýratáknfræði

Dýratáknfræði er undirgrein dýrafræðinnar og táknfræðinnar sem fæst við rannsóknir á samskiptum dýra. Þeir sem leggja stund á greinina kallast dýratáknfræðingar.

Undirgreinar 
 Dýratónfræði
Kalaharí-eyðimörkin

Kalaharí-eyðimörkin er í sunnanverðri Afríku og nær yfir um 500.000 km² svæði, að mestu á hásléttu þar sem meðalhæð yfir sjávarmáli er um 900 metrar. Hún þekur 70% Botsvana og stóra hluta Simbabve, Suður-Afríku og Namibíu. Ef þurrkasvæðin umhverfis hina eiginlegu eyðimörk eru talin með verður svæðið yfir 2,5 milljón ferkílómetrar og nær að auki yfir löndin Gabon, Lýðveldið Kongó, Angóla og Sambíu.
Ólíkt Sahara er hún úr rauðum fremur en gulum sandi og fremur fíngerðum.
Nafnið er dregið af orðinu Kgalagadi í setsvana, máli tsvana sem merkir „þorstinn mikli“.

Lífríki 
Meðal dýra á svæðinu eru hýenur, ljón, jarðkettir, nokkrar tegundir af antílópum o.s.f. (þ.á m. steppuantilópa og Gemsbok-antílópa) og margar tegundir fugla og skriðdýra. Plöntulíf á svæðinu er fátæklegt, mestmegnis grös og akasíur.

Eyðimerkur í Afríku
Hálendi

Hálendi er í landafræði fjalllendi eða háslétta.

Tengt efni 
 Hálendi Íslands
Purrkur Pillnikk

Purrkur Pillnikk var íslensk hljómsveit sem starfaði á árunum 1981-1982, hún var í forsvari fyrir nýja íslenska tónlist, sem spratt upp úr síðpönkbylgju áttunda áratugarins. Purrkur Pillnikk var afkastamikil hljómsveit, en hún gaf út 10 laga smáskífuna Tilf í apríl 1981, síðan fylgdi Ekki enn þá um haustið. Vorið 1982 kom út önnur stór plata þeirra, Googooplex. No time to think var 4 laga smáskífa. Maskínan var tónleikaplata. Einnig kom hljómsveitin fram á yfir 60 tónleikum á þeim stutta tíma sem hún starfaði. Hljómsveitin kom fyrir í myndinni Rokk í Reykjavík eftir Friðrik Þór Friðriksson.

Meðlimir Purrks Pillnikk voru: Ásgeir Bragason trommuleikari, Bragi Ólafsson bassaleikari, Einar Örn Benediktsson rödd og Friðrik Erlingsson gítarleikari.

Nýlega gaf hljómsveitin Gus Gus út lagið If You Don't Jump(You're English) á plötunni Forever þar sem notast er við hljóðbút úr lagi sveitarinnar, "Augum úti".

Tenglar 

 Glatkistan

Íslenskar pönkhljómsveitir
Lake Superior

Lake Superior (á íslensku Miklavatn) er stærst Vatnanna miklu í Norður-Ameríku, 82.103 km2 að stærð. 

Norðan vatnsins er Ontario í Kanada og Minnesota í Bandaríkjunum. Í suðri eru Bandarísku fylkin Wisconsin og Michigan. Vatnið er stærsta ósalta stöðuvatn heims að flatarmáli og það þriðja stærsta að rúmmáli.

Vötnin miklu
Kjarnafjölskylda

Kjarnafjölskylda er fjölskylda sem samanstendur af tveimur giftum foreldrum og börnum þeirra.

Tengt efni 
 Stórfjölskylda

Fjölskylda
Fjölkvæni

Fjölkvæni er hugtak í félagsmannfræði um það þegar karlmaður á fleiri en eina konu samtímis, þegar kona á fleiri en einn karl samtímis er það kallað fjölveri.

Fjölkvæni hefur viðgengist í ýmsum menningarsamfélögum um tíðina, meðal annars hjá Hebreum og Kínverjum til forna og þekktist einnig hjá Forngrikkjum. Það hefur einnig lengi þekkst meðal þjóðbálka í Afríku og Pólýnesíu. Jola-fólkið sem býr á Casamance-landsvæðinu í Senegal stundar fjölkvæni að einhverju marki. Sumar kristnar kirkjudeildir heimila fjölkvæni en flestar banna það. 

Algengur misskilningur á Íslandi og annnarsstaðar er að mormónar - Kirkja Jesú Krists hinna síðari daga heilögu - leyfi fjölkvæni. Það tíðkaðist milli 1852 og 1890 þegar það var afnumið af kirkjunni. Þó eru klofningshópar úr Mormónakirkjunni sem stunda fjölkvæni á laun.

Fjölkvæni er bannað á Íslandi.

Neðanmálsgreinar 

Félagsmannfræði
Hjónaband
Fjölveri

Fjölveri er í félagsmannfræði það þegar kvenmaður á fleiri en einn eiginmann samtímis, þegar karl á fleiri en eina konu samtímis er það kallað fjölkvæni. Mannfræðingar telja að algengasta form fjölveris sé þegar tveir bræður giftast sömu konunni.

Fjölveri hefur lengi viðgengist í Tíbet, Nepal og meðal frumbyggja á norðurslóðum Kanada. Vitað er að það viðgekkst einnig meðal sumra þjóðbálka í Pólýnesíu áður fyrr.

Í abrahamískum trúarbrögðum er bann lagt við fjölveri.

Félagsmannfræði
Hjónaband
Táknfræði

Táknfræði er undirgrein félagsvísindanna sem fæst við rannsóknir á táknum.
Félagsvísindi

Félagsvísindi er flokkur vísindagreina sem fást við rannsóknir á samfélagi manna. Innan félagsvísinda eru þannig jafnan taldar greinar á borð við félagsfræði og mannfræði og eftir atvikum aðrar greinar eins og stjórnmálafræði, kynjafræði, sálfræði, lögfræði, viðskiptafræði, hagfræði, sagnfræði, landfræði og samskiptafræði. Stundum eru þessar síðarnefndu greinar þó taldar til annarra flokka eins og hugvísinda (t.d. sagnfræði) eða heilbrigðisvísinda (t.d. sálfræði). Félagsvísindi eru því regnhlífarhugtak yfir ýmsar greinar sem ekki teljast til náttúruvísinda og eiga það sameiginlegt að fjalla um manninn og mannleg samfélög. Upphaf félagsvísinda má rekja til félagsfræðinga 19. aldar eins og Auguste Comte, Émile Durkheim, Karl Marx og Max Weber.

Saga félagsvísinda
Félagsvísindi spruttu upp úr heimspeki upplýsingarinnar (einkum siðfræði manna á borð við Jean-Jacques Rousseau og Charles Fourier) eins og hún þróaðist á 19. öld undir áhrifum frá Frönsku byltingunni og iðnbyltingunni sem hvort tveggja hafði mikil áhrif á samfélags- og stjórnmálaþróun tímabilsins. Annar fyrirrennari félagsvísinda voru rannsóknir á lýðfræði og landfræði ríkja Evrópu og Norður-Ameríku í þágu stjórnsýslunnar á 18. og 19. öld. Fyrstu félagsvísindamennirnir hugðust beita vísindalegum aðferðum til að greina og leysa samfélagsvandamál í þágu framfara. Franski heimspekingurinn Auguste Comte var þannig bæði höfundur hugtaksins sociologie og pósitívismans. Það var þó einkum Durkheim sem gerði félagsfræði að formlegri vísindagrein, aðgreindri frá heimspeki, og skilgreindi hvað fælist í félagsfræðilegri aðferð. 

Fljótlega greindust félagsvísindi í tvær meginstefnur: annars vegar rannsóknir á stórum heildum með aðferðum tölfræði í anda pósitívisma Comtes og Durkheims (megindlegar rannsóknir), og hins vegar rannsóknir á félagslegum fyrirbærum með túlkun og gagnrýni  í anda Webers (eigindlegar rannsóknir).

Greinar félagsvísinda 
 Bókasafns- og upplýsingafræði
 Félagsfræði
 Hagfræði
 Kynjafræði
 Landfræði*
 Lögfræði
 Mannfræði
 Menningarfræði**
 Menntunarfræði
 Safnafræði**
 Sagnfræði**
 Samskiptafræði
 Sálfræði***
 Stjórnmálafræði
 Viðskiptafræði
 Þjóðfræði**
* Stundum talin til náttúruvísinda
** Stundum talin til hugvísinda
*** Stundum talin til heilbrigðisvísinda
Stjörnulíffræði

Stjörnulíffræði (eða útlífsfræði) er undirgrein stjörnufræðinnar og líffræðinnar sem fæst við rannsóknir á því hvort lífverur megi finna utan jarðar og ef svo er hver sé uppruni þeirra, dreifing og þróunarferli. Þeir sem leggja stund á greinina kallast stjörnulíffræðingar eða útlífsfræðingar.

Tengt efni 
 Geimvera
 Geimmálvísindi
 SETI

Tenglar 
 Stjörnufræðivefurinn: Stjörnulíffræði
Civilization

Civilization er nafn á röð tölvuleikja úr smiðju Sid Meier sem ganga út á það að skipuleggja menningarsamfélag og þróa það, eða m.ö.o. útbúa það svo það „standist raunir tímans“ (slagorðin á ensku eru: „Build an Empire to stand the test of Time“).  Leikjaröðin er ein sú vinsælasta í röðum leikja sem ganga út á skipulagssnilli og herkænsku.  Leikirnir eru fjórir en til er mikið magn aukapakka sem bæta við möguleikum við fyrri leiki (t.d. möguleikanum á netspilun, sem er reyndar innbyggður í þeim nýjasta).

Leikir 
 Civilization I (1991)
 Civilization II (1996)
 Civilization II Test Of Time (Ekki aukapakki)
 Civilization III (2001)
 Civilization IV (2005)
 Civilization V (2010)

Herkænskuleikir
Tölvuleikir
Jarðfræði

Jarðfræði er undirgrein jarðvísindanna sem fæst við rannsóknir á samsetningu og uppbyggingu jarðlaga, jarðsögu og þeim ferlum sem móta jörðina. Jarðfræðin skiptist í margar undirgreinar s.s. jarðlagafræði, bergfræði, steindafræði, steingervingafræði, setlagafræði, vatnajarðfræði, eldfjallafræði, jarðsögu og fleiri greinar. Þeir sem ástunda fræðigreinina nefnast jarðfræðingar.

Nokkrir þekktir íslenskir jarðfræðingar:

 Jónas Hallgrímsson
 Jón Jónsson
 Guðmundur Kjartansson
 Helgi Pjeturss
 Haraldur Sigurðsson
 Sigurður Þórarinsson

Jarðfræði
Náttúruvísindi
Fræðiheiti

Fræðiheiti eða fagheiti er heiti notað yfir eitthvað í einhverri fræðigrein. Stundum eru fræðiheiti búin til með kerfisbundnum hætti. Dæmi um slíkt nafnakerfi eru tvínefni lífvera í líffræði sem Carl von Linné gerði vinsæl.

Dæmi um kerfisbundin fræðiheiti 

 Fræðiheiti (efnafræði)
 Fræðiheiti (líffræði)
 Fræðiheiti (stjörnufræði)

Tengt efni 

 Íðorð
Ginseng

Ginseng (fræðiheiti: Panax) er ættkvísl um fimm eða sex hægvaxta fjölærra plantna með matmiklum rótum, af ætt bergfléttna.  Ræturnar eru þekktar fyrir að vera heilsubætandi með ýmsum hætti en hvort rótin er raunverulega heilsubætandi er umdeilt.

Bergfléttur
Lækningajurtir
Mengjafræði

Mengjafræði er sú grein stærðfræðinnar sem fjallar um mengi, fjölskyldur og söfn. Er grundvallargrein nútímastærðfræði. Upphafsmaður mengjafræðinnar var Georg Cantor.
Höfuðtala

Höfuðtala í málfræði er tala sem hægt er að nota til að segja til um magn (einn, tveir, þrír, ...), en raðtölur er notaðar í röðun. Getur einnig átt við fjöldatölur mengja.

 

ru:Кардинальное число
Raðtala

Raðtölur eru í málfræði töluorð (nánar til tekið hrein töluorð), sem notuð er til að segja til um staðsetningu í runu eða lýsa röð viðburða (fyrsti, annar, þriðji, ...). Raðtölum, rituðum með tölustöfum, fylgir punktur, til dæmis 1., 2., 10. Höfuðtölur eru notaðar eru til að segja til um magn, en fjöldatala mengis segir til um fjölda staka í menginu.

Tenglar
Augntönn

Augntönn er í tannlækningum löng oddhvöss tönn sem hefur þróast til að halda í og rífa matinn. Í flestum tegundum eru fjórar slíkar í hverju dýri, tvær í efri tanngarðinum og tvær í neðri. Augntennur eru stundum einnig nefndar vígtennur. Tennurnar milli augntannanna nefnast framtennur. Samsvarandi orð í ensku 'eyetooth' er haft einungis yfir tennurnar tvær í efri tanngarð.

Tennur
Ránjaxl

Ránjaxl er í tannlækningum síðasti framjaxlinn og síðasti neðri jaxlinn í rándýrum.

Heimild 
 

Tennur
Kjötæta

Kjötæta er í dýrafræði dýr sem nærist á kjöti. Nærist það á kjöti af hræi kallast það hrææta.

Tengt efni 
 -æta
Rándýr

Rándýr eru í líffræði ættbálkur yfir 260 legkökuspendýra. Þau eru nánast öll, fyrir utan risapönduna sem er jurtaæta, kjötætur þó sumar tegundir eins og birnir og refir séu að hluta jurtaætur.
Meðlimir ættbálksins hafa einkennandi lag á höfuðkúpunni og áberandi augntennur og ránjaxla.

Orðanotkun 
Orðið „rándýr“ er oft notað sam samheiti yfir afræningja og þá ekki endilega yfir dýr af þessum ættbálki. Hægt er að forðast tvíræðnina með því að nota hið síðara.

Flokkun 
 Ættbálkur rándýra
 Undirættbálkur Feliformia (Kattarleg dýr)
 Ætt: Kattardýr (Felidae): 37 tegundir í 18 ættkvíslum
 Ætt: Mongús (Herpestidae): 35 tegundir í 17 ættkvíslum
 Ætt: Hýenur (Hyaenidae): 4 tegundir í 4 ættkvíslum
 Ætt: Nandiniidae: 1 tegund í 1 ættkvísl
 Ætt: Nimravidae: (útdauð)
 Ætt: Þefkettir eða deskettir (Viverridae): 35 tegundir í 20 ættkvíslum
 Undirættbálkur Caniformia (Hundaleg dýr)
 Ætt: Ailuridae: 1 tegund í 1 ættkvísl (rauða pandan)
 Ætt: Amphicyonidae: björnhundar (útdauð)
 Ætt: Hundaætt (Canidae): 35 tegundir í 14 ættkvíslum
 Ætt: Þefdýr eða skunkar (Mephitidae): 10 tegundir í 3 ættkvíslum
 Ætt: Merðir (Mustelidae): 55 tegundir í 24 ættkvíslum
 Ætt: Rostungaætt (Odobenidae): 1 tegund í 1 ættkvísl
 Ætt: Eyrnaselir (Otariidae): 14 tegundir í 7 ættkvíslum
 Ætt: Selaætt (Phocidae): 19 tegundir í 9 ættkvíslum
 Ætt: Hálfbirnir (Procyonidae): 19 tegundir í 6 ættkvíslum
 Ætt: Bjarndýr (Ursidae): 8 tegundir í 4 ættkvíslum